Inwoners trek ‘veediewe’ vasVan die gesteelde vee wat teruggevind is. Foto: SAPD Twee mans, wat glo die afgelope paar jaar by veediefstal in die Lebowakgomo-omgewing, suid-oos van Polokwane in Limpopo betrokke is, is aangerand nadat lede van die gemeenskap hulle aangekeer het. Lt.kol. Moatshe Ngoepe, woordvoerder van die polisie, het gesê die mans, onderskeidelik 41 en 48 jaar oud, voer na bewering al sedert 2014 ŉ skrikbewind onder veeboere in die gebied. Lede van die gemeenskap het die twee mans Maandag aangekeer, hulle aangerand en plastieksakke om hul koppe gebind in ŉ poging om hulle te dwing om inligting te verskaf oor waar gesteelde vee weggesteek word. Van die gesteelde vee wat teruggevind is. Foto: SAPD Die Magatle-polisie het omstreeks 20:00 by die toneel opgedaag en die twee verdagtes het die polisie na ŉ nabygeleë plaas, Emmerpan, gelei. “Altesaam 36 beeste en talle bokke is daar gevind. Die eienaars van die diere is nog besig om hul vee te identifiseer,” het Ngoepe gesê. Die twee mans is op die toneel in hegtenis geneem. Niemand is nog in hegtenis geneem in verband met die twee verdagtes se aanranding nie. Die twee mans sal binnekort in die Lebowakgomo-landdroshof verskyn op ŉ aanklag van veediefstal.